Dolly Partonová

Pôvod

Dolly Partonová sa narodila ako štvrté dieťa z dvanástich súrodencov v Sevierville, Tennessee. Jej rodičia boli Robert Lee Parton a Avie Lee Owens. Jej súrodencami sú Willadeene Parton (poetka), David Parton, Denver Parton, Bobby Parton, Stella Parton (speváčka), Cassie Parton, Larry Parton (zomrel krátko po narodení), Randy Parton (spevák), dvojičky Floyd Parton (skladateľ) a Freida Parton (speváčka), a Rachel Dennison (herečka).
Rodina Partonovcov bola veľmi chudobná, bývala v spustnutej dedinskej chatrči s jednou izbou pri národnom parku Great Smoky Mountains, ktorý leží v južnej časti Apalačských vrchov na hraniciach štátov Tennessee a Severná Karolína. Jej rodičia boli členmi farnosti Pentekostálneho hnutia, ktoré je charakteristické aj hlasnými spoločnými modlitbami a spievaním spirituálov v sprievode hudby. Dolly tak bývala vo svojej mladosti často ovplyvňovaná atmosférou spoločného hudobného zážitku. V jednom interview Dolly poznamenala, že jej starý otec bol Pentekostálnym kazateľom. Dodnes na svojich koncertoch bežne vystupuje aj so spirituálmi.

Hudobné začiatky

Dolly začala už ako deväťročná spievať na verejnosti. Spočiatku to boli hlavne vystúpenia v televíznych a rozhlasových programoch na lokálnych vysielacích kanáloch na východe štátu Tennessee. Ako trinásťročná nahrala svoj prvý album u malého miestneho hudobného vydavateľa Goldband, a vystúpila v programe The Grand Ole Opry, ktorý každý týždeň v sobotu večer naživo dodnes (od 18. októbra 1925) vysiela Nashville! XM Radio na jednástom kanáli spolu s televíznymi prenosmi na Great American Country network. Deň po tomto vystúpení zmaturovala a v roku 1964 sa presťahovala do Nashville.
Svoje prvé úspechy v hudbe Dolly Partonová dosiahla ako autorka hitov, ktoré naspievali Hank Williams, Jr. a Skeeter Davis. Koncom roku 1965 podpísala zmluvu s vydavateľom Monument Records ako interpretka hudobného žánru bubblegum pop, nahrala jeden národný hitový singel "Happy, Happy Birthday Baby", ktorý sa ale do rebríčku Billboard Top 100 nedostal a aj jej ďalšie vtedajšie piesne neslávili v Spojených štátoch významnejšie úspechy.

Hudobná kariéra

V roku 1967 po úspechu skladby "Put It Off Until Tomorrow" z roku 1966, ktorú Dolly napísala pre Billa Phillipsa (dosiahol s ňou 6. priečku v country rebríčku), povolilo jej vydavateľstvo nahrať dva country single "Dumb Blonde" (jeden z mála, ktorých nie je autorkou) a "Something Fishy". Prvý sa vyšplhal na 24. miesto a druhý na 17. miesto v rebríčku a tieto skladby sa stali základom pre prvý kompletný hudobný album Dolly Partonovej, ktorý vyšiel pod názvom Hello I'm Dolly. V tomto istom roku požiadal Porter Wagoner Dolly Parton o spoluprácu v jeho televíznom programe venovanom country žánru. Dolly v ňom nahradila odchádzajúcu Normu Jean. Zároveň Dolly podpísala zmluvu s vydavateľstvom RCA Victor, u ktorého Wagoner nahrával. Od tejto chvíle začala úspešná umelecká spolupráca týchto dvoch umelcov, ktorá pretrvala dve desaťročia. Stali sa úspešnými reprezentantmi country žánru ako duet ale aj ako sóloví umelci. Ich prvý spoločný singel, coververzia skladby "The Last Thing on My Mind" od Toma Paxtona, sa hneď dostal do Top Ten Country a bol prvým a jediným duetom, s takýmto úspechom pre nasledujúce roky.
Dolly Parton patrí medzi najtalentovanejšie a najplodnejšie autorky skladieb Country. Z jej doteraz nahraných takmer 600 skladieb 37 získalo ocenenia. S Wagonerom nahrávala duety sedem rokov, keď sa rozhodla v roku 1974 vydať sólový singel "I Will Always Love You". Singel sa dostal na prvú priečku country hitparád, o nahratie coververzie skladby prejavil záujem aj Elvis Presley. Dolly spočiatku súhlasila, kým Presleyov manažér nedodal, že v prípade nahratia verzie bude Presley vlastniť väčšinu práv na ňu, potom svoj súhlas stiahla. Neskôr Dolly získala viac ako 6 miliónov dolárov za coververziu tejto skladby, ktorú naspievala Whitney Houston pre soundtrack k filmu Bodyguard.

Rodina

30. mája 1966 sa ako dvadsaťročná po dvojročnej známosti vydala v Ringgold (Georgia) za Carla Deana. Dean v tom čase rozbehol v Nashville podnikanie s výrobou asfaltu. Nemajú potomkov, Dolly je však vďaka množstvu svojich súrodencov viacnásobnou tetou a krstnou matkou americkej herečky a speváčky Miley Cyrusovej.